Meciul amical de fotbal dintre naţionalele Rusiei şi Paraguay, programat luni la Moscova, a fost anulat după atacul armat de la Krasnogorsk, o suburbie a Moscovei, revendicat de gruparea jihadistă Statul Islamic (IS) şi care a făcut peste 93 de morţi, a anunţat sâmbătă Federaţia rusă de fotbal (RFS), scrie AFP.
"Din cauza atacului care a avut loc vineri seara într-o sală de concert din suburbiile Moscovei, federaţiile din Rusia şi Paraguay au decis să anuleze meciul amical dintre cele două echipe", se arată într-un comunicat al RFS.
Meciul, care urma să aibă loc luni pe stadionul Dinamo din Moscova, ar putea fi organizat ulterior, a indicat RFS.
Peste 60 de persoane au fost ucise şi 115 rănite vineri seara într-un atac armat urmat de un incendiu uriaş la o sală de concerte de la periferia Moscovei, revendicat de gruparea jihadistă Statul Islamic (SI), relatează AFP.
Forţele de securitate ruse au declarat că sunt în căutarea atacatorilor, iar autorităţile au avertizat că numărul morţilor din atac "ar putea creşte", scrie agerpres.ro.
Statul Islamic, care a vizat în mod repetat Rusia, a susţinut pe unul dintre conturile sale de Telegram că luptătorii săi "au atacat o mare adunare (...) în împrejurimile capitalei ruse Moscova".
Organizaţia jihadistă a susţinut că, după atac, comandoul său "s-a întors la bază în siguranţă".
Purtătoarea de cuvânt a Ministerului rus de Externe, Maria Zaharova, a denunţat anterior un "atentat terorist sângeros" şi o "crimă monstruoasă". Ucraina a negat rapid orice responsabilitate, dând vina chiar pe serviciile secrete ruseşti.
Potrivit ministrului rus al Sănătăţii, Mihail Muraşko, 115 persoane sunt spitalizate, inclusiv cinci copii. Şaizeci de adulţi şi un minor dintre răniţi sunt în stare gravă.